Гийом IX дьо Поатие
Лесът е в пролетна премяна…

Превод от френски: Кирил Кадийски, 2004

chitanka.info

Лесът е в пролетна премяна

и всяка птичка чурулика

на свой латински — мил език,

и пръска песента омая

и пита всеки: в тоя миг

какво най-много ти се иска?

Сърцето чака вест желана,

но ни усмивка ведролика,

ни сън за него… Мъченик,

как сам да тръгна, без да зная

дали в живота — миг велик —

и мойта цел е вече близка.

И любовта ни изтерзана

е като глог, от скреж попарен,

търпял и мраз, и дъжд студен

край някой ствол на завет в мрака.

Но грейне ведър слънчев ден,

и цъфне шипката радушна.

Ах, и за мен така настана

чудесен празник тая заран,

по своя път към сладък плен

успях в последната атака:

с любов и пръстен бях дарен —

дай Бог и пръста си да мушна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.